**Απόφαση Γενικής Συνέλευσης Ιατρών ΓΝ Πατρών 25/11/2021**

Η γενική συνέλευση των ιατρών του ΓΝ Πατρών διενεργήθηκε με μαζική συμμετοχή των συναδέλφων του νοσοκομείου και με εκπροσώπηση από το σύνολο των κλινικών και των εργαστηρίων.

Αναδείχθηκε η ασφυκτική κατάσταση που επικρατεί στο νοσοκομείο το τελευταίο διάστημα, όπου, ενώ υπάρχουν τεράστιες ελλείψεις σε προσωπικό, υλικοτεχνικό εξοπλισμό και περιορισμένο αριθμό κλινών καλείτε να ανταπεξέλθει σε ένα μεγάλο αριθμό Covid περιστατικών που προσέρχονται στα ΤΕΠ και εισάγονται κατά δεκάδες στην εφημερία. Το ΓΝ Πατρών διαθέτει υποπολλαπλάσιους ιατρούς σε σχέση με το ΠΓΝΠ και νοσηλεύει στις κλινικές Covid περίπου τον ίδιο αριθμό ασθενών, είναι οι ίδιοι ιατροί που προσπαθούν να ανταπεξέλθουν στις αυξημένες ανάγκες, ατελείωτες ώρες κάθε μέρα για 20 συνεχόμενους μήνες.

Στη ΜΕΘ Covid με 9 κλίνες, που στήθηκε με πρόχειρο τρόπο και χωρίς τις κατάλληλες προδιαγραφές για την ασφαλή λειτουργία της, η κατάσταση είναι χειρότερη. Οι ελάχιστοι ιατροί που έχουν επιφορτιστεί με την λειτουργία της δεν επαρκούν για τον μεγάλο αριθμό διασωληνωμένων και βαρέως πασχόντων ασθενών με Covid. Οι διασωληνωμένοι ασθενείς εκτός ΜΕΘ, με έναν απλό αναπνευστήρα και ένα monitor, είναι πλέον καθημερινότητα, ενώ με εντολή της διοίκησης εφημερεύουν στην ΜΕΘ γιατροί άσχετων ειδικοτήτων χωρίς καμία εμπειρία από εντατική θεραπεία και διαχείριση διασωληνωμένων ασθενών.

Με εντολή της διοίκησης και του διευθυντή ιατρικής υπηρεσίας είμαστε από τα πρώτα νοσοκομεία πανελλαδικά που εφάρμοσε την άκρως επικίνδυνη απόφαση του Υπουργείου Υγείας για διακομιδή διασωληνωμένων και βαρέως πασχόντων ασθενών από ειδικευόμενους ιατρούς άνω των έξι μηνών. Η διακομιδή αυτών των ασθενών είναι μία πολύ σοβαρή ιατρική πράξη, η οποία πρέπει να γίνεται μόνο από εξειδικευμένο ιατρικό προσωπικό, και σε κάθε άλλη περίπτωση η διακομιδή του βαρέως πάσχοντα είναι επισφαλής.

Η επίπτωση της επιδημίας covid19 είχε ως αποτέλεσμα την μείωση των χειρουργικών κλινών δημιουργώντας πολλαπλά προβλήματα όσον αναφορά την νοσηλεία και την περίθαλψη χειρουργικών ασθενών. Επιπροσθέτως η οδηγία για περικοπή κατά 80% των χειρουργικών αιθουσών η όποια τέθηκε σε εφαρμογή ως επί το πλείστον στο ΓΝ Πατρών ‘’Άγιος Ανδρέας’’οδηγεί στην υποβάθμιση των παρεχόμενων υπηρεσιών, συνολικά όλου του νοσοκομείου, προς τους πολίτες της Πάτρας και της ευρύτερης περιοχής. Η απόφαση αυτή της διοίκησης του νοσοκομείου, της 6ης ΥΠΕ και του υπουργείου, κλείνει τα τακτικά χειρουργεία του νοσοκομείου και αφήνει στην τύχη τους εκατοντάδες ασθενείς που είναι στις λίστες αναμονής για χειρουργική επέμβαση.

Η απόφαση ουσιαστικά της αναστολής λειτουργίας του χειρουργικού τομέα υποβαθμίζει συνολικά τις υπηρεσίες του νοσοκομείου, συρικνώνει κρίσιμες λειτουργίες του νοσοκομείου και δια της ολισθήσεως το μετατρέπει σε νοσοκομείο αποκλειστικά για Covid.

**Απαιτούμε :**

* **Να μην μετατραπεί το Νοσοκομείο του Αγ. Ανδρέα σε νοσοκομείο αποκλειστικά COVID.**
* **Όχι στη περαιτέρω επέκταση κλινών covid . Με το υπάρχον προσωπικό δεν μπορούν να νοσηλευτούν άλλοι ασθενείς**
* **Επιστράτευση των ιδιωτών ιατρών στις κλινικές Covid**
* **Να μη συρρικνωθεί περαιτέρω ο χειρουργικός τομέας και να μην εφαρμοστεί η μείωση των χειρουργικών αιθουσών**
* **Να ανοίξει το πρώην Νοσοκομείο Νοσημάτων θώρακος και να λειτουργήσει ως νοσοκομείο λοιμώξεων για τα πιο ελαφριά περιστατικά, με άμεση πρόσληψη μόνιμου ιατρονοσηλευτικού προσωπικού**
* **Να γίνει επίταξη του Ολυμπίου Θεραπευτηρίου για Covid περιστατικά.**
* **Να γίνουν προσλήψεις μόνιμων ιατρών και νοσηλευτικού προσωπικού** **στο νοσοκομείο**

**Καλούμε :**

**Όλους τους γιατρούς του ΓΝΠ σε στάση εργασίας την Τετάρτη 1/12/21 12-3 και συγκέντρωση στην Πύλη του νοσοκομείου με τους υπόλοιπους εργαζόμενους.**

**Ορισμό με τους συναδέλφους από τα άλλα νοσοκομεία της περιοχής συγκέντρωσης διαμαρτυρίας στην 6η ΥΠΕ**